**שיתופי פעולה אפשריים עם איחוד האמירויות**

החברה להגנת הטבע הינה האירגון הסביבתי הגדול והוותיק בישראל, ופועלת משנת 1953 במגוון דרכים לשמירה על הטבע בישראל, בין היתר באמצעות קידום מדיניות, חינוך וטיילות.

על אף היותה של ישראל מדינה קטנה וצפופה, היא התברכה בטבע יוצא דופן בקנה מידה בין לאומי, בשל מיקומה כגשר בין יבשות. בזכות עובדה זו חולפות מעל ישראל מדי שנה כחצי מליארד ציפורים, והיא בית למגוון עשיר ויוצא דופן של צמחים ובעלי חיים.

ייחודה הסביבתי של ישראל, יחד עם אתגרי הפיתוח הגדולים של המדינה הצפופה – הביאו לכך שהחברה להגנת הטבע צברה ידע וניסיון רבים בהתמודדות עם אתגרי שמירת טבע. הטבע אינו יודע גבולות, ועם כינון יחסים עם איחדו האמירויות, נשמח לשתף פעולה ולחלוק את הידע והניסיון שצברנו עם זה הקיים באיחוד האמרויות, ולקדם יחד מיזמים משותפים למען שמירת הטבע.

להלן כמה מתחומי העיסוק של החברה להגנת הטבע, והצעה ראשונית ואפשרית לשיתוף פעולה.

**חינוך סביבתי ופעילות בקרב הנוער**

**מה אנו עושים:** "ילדים מובילים שינוי" היא תכנית החינוך הסביבתי של החברה להגנת הטבע הפועלת כ- 14 שנים בכ- 400 בתי ספר ברחבי הארץ, ומשתתפים בה כ-40,000 ילדים ונוער. התכנית זוכה להצלחה והכרה רבה. תכנית החינוך הסביבתי הינה רב-שנתית ומטרתה לקדם את נושאי הקיימות והשמירה על הטבע והסביבה בקרב הדור הצעיר. בקרב בני הנוער מפעיל האירגון חוגי סיור כבר למעלה מ-45 שנה, המכירים את הטבע דרך התנסות חוויתית. חניכי חוגי הסיירות מפתחים אחריות סביבתי, ויכולת להתמודד עם אתגרים.

**מה אנו מציעים:** שיתוף והחלפה של ידע בכתיבת תוכניות לימודיות במערכת החינוך הפורמאלית והבלתי פורמלית, חילופי משלחות של צוותי הוראה, מדריכים, חניכי חוגי הסיירות ותלמידים.

**טבע עירוני**

**מה אנו עושים**: כ90 אחוזים מתושבי ישראל חיים בערים וסביבן. למעלה מעשור מובילה החברה להגנת הטבע מהלך לשימור, שיקום ויצירה של שטחי טבע בתוך העיר. הדבר מאפשר הן שמירה על המערכת הטבעית ובעיקר - מגע ישיר ובלתי אמצעי עם הטבע גם בלב העיר הצפופה.

החברה להגנת הטבע טיפחה תורה של ביצוע סקרי טבע בערים וביישובים, ועל בסיסם מציעה תכנית לשימור ושיקום ערכי הטבע הקיימים והפוטצניאלים, וכן מלווה את יישום התכנית יחד עם הקהילה המקומית.

מוזמנים לבקר באתר של עמק הצבאים אותו יזמה החברה להגנת הטבע, ומפעילה אותו עבור עיריית ירושלים: <https://www.gazelle-valley.com/eng/>

**מה אנו מציעים:** שיתוף והחלפת ידע בנושא הטבע העירוני, ייעוץ בנושא סקרי טבע בעיר ומחוצה לה, תוכנית לשמירת אתרי טבע עירוני ופיתוחם.

**משבר האקלים**

**מה אנו עושים:** משבר האקלים מאיים על הדם והטבע גם יחד. החברה להגנת הטבע עוסקת בקשר שבין מצב המערכות הטבעיות ומשבר האקלים, מקומן של המערכות הטבעיות חלק משמעותי בהתמודדות עם משבר האקלים הן בפן של מיטיגציה והן בפן של אדפטציה והתאמה לעולם המשתנה, ועוסקת בקידום "פתרונות מבוססי טבע".

**מה אנו מציעים:** שיתוף פעולה אסטרטגי לקידום של פתרונות מבוססי טבע בתחומים השונים: פיתוח עירוני, חקלאות, חופים וים, נחלים וניקוז, אנרגיה, ייעור ועוד. קידום תכניות חינוכיות והסברתיות משותפות לקידום המודעות להתמודדות עם משבר האקלים, ולאימוץ הרגלי חיים והתנהגות לצמצום המשבר.

**צפרות.**

**מה אנו עושים:** ישראל היא מעצמת צפרות בינלאומית בזכות מיקומה על הגלובוס. מרכז הצפרות של החברה להגנת הטבע פועל כבר שנים רבות להגנה על הציפורים היציבות והנודדות בישראל, באמצעות פרויקטים רבים של מחקר, חינוך ותיירות. לפרטים ומידע נוסף אנחנו מזמינים אתכם להיכנס לפורטל הצפרות שלנו www.birds.org.il

**מה אנו מציעים** : שת"פ נרחב בתחום הצפרות – ניטור, מחקר, החלפת ידע, משלחות הדדיות, אירועים משותפים ועוד. הציפורים אינן יודעות גבולות, ותחום זה מספר כר נרחב לשיתוף פעולה.

**סימון שבילים ושביל לאומי.**

**מה אנו עושים**: החברה להגנת הטבע מסמנת שבילי טיול רגליים בכל רחבי הארץ, באורך מצטבר של כ-9,000 ק"מ של שבילים. שבילי טיולים מאפשרים למטיילים את מלוא החוויה של היכרות עם המסלול ועם אוצרות הטבע שלו, תוך הגנה מקסימלית עליהם. המוכר שרשת השבילים הוא 'שביל ישראל', שאף נבחר על ידי מגזין הנשיונל ג'אוגרפיק כאחד מבין 20 משבילי הטיול המומלצים בעולם.

**מה אנו מציעים**: שיתוף והחלפת ידע בנושא התוייה סימון שבילים בכלל, וסימון שביל לאומי באיחוד האמירויות.

**ניטור אזרחי**

**מה אנו עושים:** בשנים האחרונות מתרחב השימוש בידע שנאסף על ידי הציבור הרחב, כבסיס למחקר סביבתי. החברה להגנת הטבע צברה ניסיון באיסוף מידע מן הציבור בסוגיות הנוגעות לשמירת טבע והגנה על המגוון הביולוגי והשטחים הפתוחים: ספירת פרפרים, ספירת ציפורים דיווח על הימצאות צבאים, קיפודים, דריסות בעלי חיים ועוד.

**מה אנו מציעים**: לשתף ולחלוק בידע שצברנו , ולהקים מערך ניטור אזרחי כלל אזורי משותף.

**הגנה על המגוון הביולוגי**

**מה אנו עושים**: ישראל התברכה במינים ייחודיים של חיות בר, שרבות מהן בסכנת הכחדה: החל מהנשר המקראי בשמיים, דרך הצבי הארץ ישראלי, ועד לדגים בים התיכון ובים סוף. הפיתוח והבנייה המואצת ופעילות האדם ביישובים, כל אלה ועוד מאיימים על המשך קיומן של מערכות אקולוגיות חשובות כמו שלוליות חורף. החברה להגנת הטבע פועלת בכל המישורים - מחקרים, המלצות למדינה ולרשויות המקומיות והסברה לתושבים, בכדי להבטיח את השמירה על המגוון הביולוגי.

בשנים האחרונות אנו מפנים מאמצים רבים לשמירה על הים באמצעות קידום שמורות ימיות, וקידום רפורמה בדייג

**מה אנו מציעים** : לשתף ולחלוק ידע במאמצי ההגנה על מינים בסיכון בים וביבשה, קידום ההגנה על בתי גידול חשובים לשימור, שיקום מערכות אקולוגיות, מחקר סביבתי, קידום אמנות משותפות.

החברה להגנת הטבע **עוסקת במספר תחומים נוספים,** שבמידת העניין נוכל להרחיב גם לגביהם: קידום גישת ניהול אגנית של נחלים וקידום התפיסה האקו-הידרולוגית בניהול שלהם, קידום אנרגיה מתחדשת שאינה פוגעת בערכי הטבע (בעיקר אנרגיה סולארית על גגות), והקמה וניהול של רשת בתי ספר שדה שהם מרכזי ידע ולימוד להכרת הסביבה, המהווים אכסניות לאירוח תלמידים ומשפחות (אקו- תוריזם).